

Αρκαλοχώρι, 10/ 04 /2025

Προς: ΜΜΕ

**ΔΕΛΤΙΟ ΤΥΠΟΥ**

**Δήμαρχος Μινώα Πεδιάδας μετά τη συνάντηση με τον Υφυπουργό Κλιματικής Κρίσης: «Απόλυτη προτεραιότητα για το Δήμο τα ζητήματα επισκευής των κατοικιών αλλά και το σχέδιο αποκατάστασης των δημοτικών υποδομών που εκπονήσαμε - Διεκδικούμε λύσεις και χρηματοδοτήσεις»**

«Τα ζητήματα επισκευής των κατοικιών αλλά και το σχέδιο αποκατάστασης των δημοτικών υποδομών που εκπονήσαμε είναι απόλυτη προτεραιότητα για το Δήμο μας και διεκδικούμε λύσεις και χρηματοδοτήσεις. Αναμένουμε τις νομοθετικές πρωτοβουλίες και τις αποφάσεις που πρέπει να πάρει άμεσα το Υπουργείο για να τις αξιολογήσουμε. Πρέπει να γίνει κατανοητό ότι το έργο της αποκατάστασης δεν μπορεί να προχωρήσει υπό τις σημερινές συνθήκες γραφειοκρατίας και των περιορισμένων πόρων», ανέφερε ο Δήμαρχος Βασίλης Κεγκέρογλου, αμέσως μετά τη συνάντηση που είχε στην Αθήνα με τον Υφυπουργό Κλιματικής Κρίσης, Κώστα Κατσαφάδο.

Στη διάρκεια της συνάντησης στην οποία συμμετείχαν επίσης ο Γενικός Γραμματέας Πέτρος Καμπούρης, ο Πρόεδρος του Συλλόγου Σεισμοπλήκτων "Ελπίδα" Κώστας Γκαντάτσιος και ο Αντιπρόεδρος Στέλιος Κανάκης, κατατέθηκαν για άλλη μια φορά οι προτάσεις του Δήμου σχετικά με τη διαδικασία αδειοδότησης για την επισκευή των κτιρίων που έχει σταματήσει στην πράξη (3200 αιτήσεις – 280 αδειοδοτήσεις) και συζητήθηκαν σημαντικά θέματα όπως η απόδειξη του ιδιοκτησιακού καθεστώτος και το σχέδιο ανασυγκρότησης που έχει εκπονήσει η Δημοτική Αρχή.

Ιδιαίτερη αναφορά έγινε στην ανάγκη χρονικής παράτασης για την υποβολή φακέλων και την επαναφορά της fast track διαδικασίας για τα πράσινα κτίρια, ανεξάρτητα από την καταβολή προκαταβολής. Ζητήθηκε επίσης η επέκταση αυτής της διαδικασίας και για τα κίτρινα κτίρια που δεν έχουν ζημιά στον φέροντα οργανισμό, με σχετική βεβαίωση του μηχανικού του ιδιοκτήτη, με καθορισμό ενός εφάπαξ ποσού, παράλληλα με την δυνατότητα για υποβολή φακέλου για όσους δεν επιλέξουν αυτή τη διαδικασία.